Mukasa, Kiwanuka, Muwanga ne Ddungu gonna mannya ga balubaale ba Buganda ab’amaanyi nno. Abaganda bakkiriza nti balubaale bano bonna bavunaanyizibwa ku nsonga ez’enjawulo mu bantu. Okugeza, Mukasa amanyiddwa nga lubaale agaba ezzadde ery’abalongo ate nga lubaale wa nnyanja. Kiwanuka ye lubaale avunaanyizibwa ku kuwanula ebyo byonna ebiba bigaanye, Muwanga ye Lubaale avunaanyizibwa ku kugaba obugagga so ng’ate Ddungu ye lubaale avunaanyizibwa ku kuyiggira Abaganda ebirungi. Kato, Wasswa, Nakato, Babirye, Kizza ne Kigongo ge mannya agatuumibwa abalongo ne banaabwe be bazaalibwa nabo mu maka mwe basangibwa. Erinnya Wasswa liweebwa omulenzi asooka okufuluma ng’abalonga bazaaliddwa. Abalongo bano bayinza okuba nga bazaaliddwa mulenzi na mulenzi oba omulenzi n’omuwala. Mu mbeera yonna, omulenzi bw’aba nga ye asoose okufuluma aweebwa erinnya erya Wasswa.Erinnya Kato liweebwa omwana omulenzi asembayo okufuluma ng’abalongo bazaaliddwa si nsonga oba abalongo bano ba kika kimu oba tebafaanagana kwe kugamba nti mulenzi na muwala. Mu mbeera yona omulenzi asembayo okuzaalibwa aweebwa erinnya erya Kato.